
CLARE CONNELLY

En vei til hans hjerte

Oversatt av Berit Helberg

Miniserie: Lenge leve kjærligheten


Rødhette og ulven, Snehvit og de syv dvergene, Askepott, Gullhår og Den lille havfruen – du kjenner garantert til dem alle. Men du har aldri lest disse versjonene av dem før … Dette er del fem i miniserien Lenge leve kjærligheten.

 

Clare Connelly vokste opp i en liten by i Australia i en familie med ivrige lesere. Hun tilbrakte store deler av barndommen i toppen av et tre, med en Harlequin-bok i hånden. Clare er gift med sin egen ekte helt, og de bor i en bungalow nær sjøen med sine to barn. Hun blir ofte sett stirrende ut i luften – et sikkert tegn på at hun er i sine karakterers verden. Hun har en forkjærlighet for det franske kjøkken og iskald sjampanje, og Harlequin-bøker er fremdeles hennes favorittbøker.

Clare Connelly


Prolog

Seks år tidligere

«Du mener ikke virkelig at du skal ut, Thirio?»

Med de mørke øynene fulle av morskap og det nesten for vakre hodet på skakke, gliste Thirio. Det var et smil som var kjent over hele verden, i alle fall i tabloidpressen og sladderspaltene. «Hvorfor skulle jeg ikke det?»

Constantina skar en misfornøyd grimase. Bak misnøyen lå bekymring. Hun gikk inn i sønnens palasslignende soverom. «Vel, for det første er det din fars fødselsdag i morgen. Hundrevis kommer hit. Han …» Hun rynket brynene. «Vi forventer at du tar del i feiringen.»

«Jeg har ikke tenkt å gå glipp av det, mor. Slapp av.»

Constantina så på sin vakre sønn med smale, grønne øyne. «Må du ut hver eneste kveld?»

Thirio skar en irritert grimase. «Har det noe å si?»

«Du kaster bort livet ditt.»

«Skal jeg heller ligge ved bassenget hele dagen? Spille golf? Dra på middelhavscruise med yachten?»

«Du kunne komme og jobbe med oss», sa Constantina. En stilling hadde blitt etablert for ham hos Skartos Inc. og hadde vært ledig siden Thirios attenårsdag. Thirio Skartos, født inn i en av de eldste, rikeste familier i Europa, trengte ikke å jobbe. Fondet han hadde fått tilgang til, var på milliarder av pund, og han aktet å forbruke seg gjennom hver eneste milliard. Hedonisme føltes deilig.

«Jeg kom hit på grunn av dette selskapet. Ikke press meg.»

Constantina sukket tungt. Det var så mye av ektemannen i sønnen. All styrken, stoltheten og staheten. Tristheten vistes i det delikate ansiktet hennes. Hun møtte ikke Thirios blikk, og så ikke det lille glimtet av samvittighetsnag i øynene hans.

«Jeg kom ikke hit for å krangle.»

«Vi krangler ikke.» Samvittighetsnaget var borte og smilet igjen på plass.

«Men du er ute av kurs, Thirio. Hvordan kan du leve slik? Kvinner, alkohol, fester. Det var ikke slik vi oppdro deg.»

«Var det ikke?»

Constantina rykket svakt. Hun tenkte på alle nettene hun og mannen Andreas hadde gått ut, eller hatt selskap, latt barna vokse opp i en blanding av internatskoler, barnepiker og med en tilbedende bestemor … yiayia.

«Du kunne vært så mye mer.»

«Hvordan jeg lever livet mitt, er ikke deres bekymring.»

Constantina knep leppene sammen. «Du tar feil, kjære, og jeg er bekymret.» Hun gikk mot døren, hvert steg med eleganse. «Vær snill og ikke smitt din søster med denne holdningen. Hun er sytten år, gudskjelov at hun vil ha mer ut av livet enn de lave forventningene du har til deg selv.»

«Gud forby at dronning Evie skulle løsne håret litt», sa han. «Hvis du spør meg, hadde hun trengt å more seg …»

«Vel, jeg spør ikke deg. Ikke forled henne, Thirio.»

«Jeg er her for fars selskap. Jeg vil prate med gjestene, smile for fotografen, og så drar jeg. Fornøyd?»

Constantina var langt fra fornøyd. Hun hadde alltid forgudet Thirio, som alltid hadde vært den lille gutten det var umulig å ikke elske: Lubben og søt med et vinnende smil, og en herlig sjefete natur, selv som spedbarn. Men så hadde han forandret seg. Det gode utseendet og intelligensen gjorde ham populær sosialt, men Midas-evnen hadde også gjort ham arrogant og ukledelig selvsikker.

Han vil vokse det av seg, sa alltid Andreas, og smilet viste at ektemannen så på sønnens oppførsel med mildere blikk.

«Du er mitt barn og jeg elsker deg, Thirio. Det vil jeg alltid. Men det er stunder da jeg ønsker jeg kunne gi deg en skikkelig dose realitetsorientering. Ser du ikke hvilket privilegert liv du har? Ønsker du ikke å skape noe selv?» Hun ristet trist på hodet. «Du har alle muligheter, du er smartere enn noen andre jeg vet om. Du kunne forandre verden hvis du gjorde en innsats.»

Thirios øyne smalnet. «Det er mitt liv og jeg lever det slik jeg vil.»

En gnist av sinne blaffet opp i Constantina. Thirios bortkastede potensial var en evig kilde til smerte for den kjærlige moren. «Så la oss håpe at du begynner å leve det bedre snart.»

Hun gikk rakt ut av rommet før hun sa noe verre. Ingen av dem visste at dette var de siste ordene hun noensinne skulle si til sønnen. Døden hennes, en følge av Thirios handlinger, ble en forbannelse som ville hjemsøke ham i mange år.

De få gangene hvert år når Thirio var nødt til å forlate Castile di Neve, returnerte han alltid i et elendig humør. Endelig kunne han fly helikopteret fra hvor han enn hadde blitt tvunget til å besøke, legge sivilisasjonen bak seg, fly over fjellandskapet, og nærme seg slottet som han de siste seks årene hadde kalt hjem.

Det steg opp fra klippeveggene som et magisk spekter. På overskyete ettermiddager virket det som det svevde milevis over ravinene som strakte seg helt til Nord-Italia, og til tross for den romantiske skjønnheten i de eldgamle tårnene, følte Thirio en tilknytning til det robuste utseendet.

De hørte heller ikke hjemme her.

Så her ble de værende, to utstøtte i utkanten av sivilisasjonen. Det var nesten umulig å huske nå, de festene foreldrene pleide å ha her, og hvordan slottet hadde summet av liv og glede.

Thirio førte helikopteret lavere, sirklet rundt slottet til landingsplassen på baksiden og så noe som fikk ham til å svelge en mørk ed.

En bil.

Liten og svart, parkert ved inngangsdøren til castilet.

Noe av det Thirio likte best ved slottet, var hvor uinntagelig det var. Jo da, det var vei hit, men den var smal og svingete. Med castilet som naturlig endepunkt, var det aldri turister her. Her ute var han fullstendig alene. Og slik ville han ha det.

Han stanset motoren, men ble sittende i helikopteret mens rotorbladene sakket farten. Han sukket dypt og tungt, nesevingene vibrerte. Så åpnet han sidedøren. Luften var skarp, selv om våren strakk seg over den nordlige halvkulen og brakte med seg blomster, sol og optimisme. Her på toppen av verden var skyene grå, og trærne snøtunge. Han gikk ut av helikopteret, slamret igjen døren og strente mot trappene som ledet til stien mot bakdøren av slottet.

Han visste ikke hvem som vågde å trenge inn i helligdommen hans, men han ville nådeløst be dem dra. Thirio Skartos var ikke i humør til å være vennlig.

Å si at Lucinda Villeneuve var nervøs, var en sterk underdrivelse. Ikke bare hadde hun ankommet uinvitert på slottet til en berømt, tilbaketrukket milliardær, og med et forslag å legge fram, men hun var også nervøs for hva det forslaget betydde for henne. Hvis han gikk med på å ansette henne som arrangørkoordinator til hans søsters bryllup, ville det forandre Lucindas liv. Honoraret ville være nok til å få et banklån, så hun endelig kunne kjøpe ut sin forferdelige stemor og få tilbake kontrollen over sin avdøde fars firma. Og mer, det ville bevise for de som tvilte på henne, nøyaktig hva Lucinda var i stand til.

Hun måtte overbevise ham om at hun var den rette for jobben.

Det fantes ikke mye informasjon om Thirio Skartos på internett. Fram til et visst punkt var det mengder av bilder: En ung, pen, festglad ungkar som dro fra den ene festen til den andre – hun kjente typen. Men tragedien inntraff og foreldrene ble drept i en husbrann, og så hadde han forsvunnet fra medias øyne. De siste seks årene hadde han nærmest forduftet, så det krevde litt etterforskningsarbeid før Lucinda fant adressen til gjemmestedet her i Alpene, på grensen mellom Sveits, Frankrike og Italia.

Hans yngre søster, Evie, var lettere å utforske. Hun holdt en lav profil, men hadde blitt forlovet med prinsen av Nalvania, så det ble mange intervjuer ut av det. Lucinda hadde brukt flere uker på å analysere dem, studere dem, lære alt hun kunne om den kommende prinsessen, og flettet det inn i forslaget sitt. Hun visste det var bra. Hun måtte bare overbevise Thirio Skartos om det.

Hun hadde ankommet slottet for noen timer siden og hadde ventet i bilen en stund, før hun hadde gått inn i foajeen, og til slutt litt lenger inn. Teen hun hadde drukket på vei hit, måtte nemlig ut igjen. Jakten på et toalett hadde brakt henne forbi det fantastiske biblioteket, med tre etasjer høyt tak og veggene fulle av antikke bøker. Skadet det å vente på ham her? Nei, hadde hun tenkt. Så det var her Thirio fant henne, i biblioteket, sammenkrøllet i en godstol med en veldig gammel kopi av Krig og fred i hendene.

Lucinda var ikke sikker på hva hun hadde forventet. Mannen som marsjerte inn i biblioteket, så ut som han ville kvele noen. Ansiktet var så rasende og alvorlig at det var umulig å gjenkjenne ham som den smilende, bekymringsløse ungkaren fra media. Og hvilken mann! Over 1,80 høy, i stål og styrke, han strålte av overveldende, mørk energi. Lucinda snublet seg hastig opp på føttene. All profesjonalitet hadde forsvunnet i møte med Thirios overveldende maskulinitet.

«Hvem i helvete er du?» Aksenten var kvassere enn temperaturen ute. Faren var gresk, moren sveitsisk, han hadde blitt utdannet mellom London og Wien. Han hørtes ut som han tilhørte den britiske kongefamilien. Men stemmen var rå, tykk og hes, som om han ikke brukte den ofte. Som om han var sint over å måtte bruke den nå.

Lucinda svelget, nervene skalv.

«Thirio Skartos?»

«Du er i huset mitt», glefset han. «Tror du at du har rett til å komme med spørsmål?»

Hun hadde ikke forventet denne graden av fiendtlighet. «Jeg har forsøkt å kontakte deg via telefon», svarte hun hovmodig, glemte et øyeblikk hvor inderlig hun trengte oppdraget. «Du har ikke svart.»

«De fleste ville ta det som et hint.»

«Jeg er ikke de fleste.»

Nesevingene vibrerte mens han la armene i kors. Han stirret ordløst på henne, så Lucindas puls satte merkelig nok opp farten. Hun bet seg lett i underleppen, men stanset brått da hans utrolig mørke øyne gled ned til bevegelsen med granskende blikk. Deretter opp på ansiktet hennes.

«Du er ikke velkommen her.»

«Jeg trenger bare et øyeblikk av din tid.»

«Forstår du ikke engelsk?»

Lucinda rykket til. Han var ikke den første som betvilte intelligensen hennes. Helt siden faren døde, hadde stemoren og stesøstrene pepret henne med fornærmelser og konstant hån.

Hva denne mannen ikke skjønte, var at Lucinda hadde lært å holde stand overfor nedsettende holdninger, selv om det kostet henne masse styrke.

«Hvis du virkelig ønsker å være alene, foreslår jeg at du lytter til meg. Jo før du hører hva jeg har å si, jo tidligere drar jeg.»

Hun overrasket ham. «Hvem tror du at du er, som kommer inn i mitt hus og gir ultimatumer? Jeg kan få deg arrestert.»

«Det kunne du», nikket hun, og skalv innvendig. «Men det ville ta lengre tid og involvere flere. Dessuten akter jeg ikke å bli et øyeblikk lenger enn denne samtalen krever.»

Det var tydelig at Thirio Skartos ikke var vant til å bli utfordret. Hvis Lucindas framtid og levebrød ikke var avhengig av hans aksept av forslaget hennes, ville det ha gledet henne å se at kjeven hans skalv av innsatsen over å holde seg rolig.

«Jeg ønsker virkelig ikke å oppta for mye av tiden din.» Hun slo over til en forsonende tone. «Det blir mørkt, og jeg liker ikke så godt tanken på å kjøre den veien i kveldsmørket.»

«Et glimrende poeng», mumlet han og gløttet ut av vinduet. «Det blir storm. Hvis jeg var deg, miss …»

«Lucinda Villeneuve.»

«Jeg ville dratt mens jeg kunne. Nå skal jeg ta en dusj.»

«Så du bryr deg ikke om hva jeg kom for å si?»

«Er ikke det åpenbart?»

«Selv om det involverer din søster?»

Thirio stanset. «Hva med henne?» Hvert ord var som en piskesnert.

Lucinda tok et steg fram, og et snev av maskulin duft nådde neseborene hennes. Lett sitrus og underliggende musk, dette var ham. Begjæret vibrerte i magen hennes. Hun stanset med føttene godt plantet i parkettgulvet i biblioteket.

«Søsteren din skal gifte seg, og du er ansvarlig for å organisere bryllupet.»

«Kom du hit for å konstatere det åpenbare?»

Et sårende stikk traff Lucinda igjen. Dette hadde hun opplevd så mange ganger i sine tjuefire år.

«Jeg tror jeg kan gi din søster hennes drømmebryllup.»

«Bryllupsplanleggeres forslag skal sendes på e-post. Så hvorfor er du her?»

Fordi jeg trenger denne jobben desperat. «Forslaget mitt er for stort for e-post.»

«Da burde du finpusset det og sendt det inn når du var ferdig. Jeg har ikke tid til å lese 30 sider med nonsens fordi du har problemer med å fatte deg i korthet.»

Hun gispet. «Du er virkelig …»

«Ja?» Han så skarpt på henne. Hjertet hennes slo, knærne skalv.

Hun behersket seg. «Hvilken grunn har du for å nekte å lytte?»

«Hva med denne: Jeg vil være alene.»

Hun rettet ryggen idet nysgjerrighet, og merkelig nok sympati, rant gjennom henne. Men dette var for viktig til å la seg distrahere.

«Greit.» Hun holdt hendene avvergende opp. «Jeg lover at jeg skal dra. Men først, la meg kjapt beskrive drømmebryllupet jeg har planlagt for henne.»

«Det er et bryllup», knurret han. «Hun i stor, hvit kjole, han i smoking, det er et band og mat og alkohol, og til slutt er de gift.»

«Hvorfor i all verden lot din søster deg være ansvarlig, hvis det er slik du føler om bryllupet?»

«Det er ikke din sak.» Han snudde og gikk mot døren. «Jeg antar at du finner veien ut selv?»

Lucinda stirret måpende på ham. «Vil du i det minste love å se på forslaget?» Hun holdt opp heftet. I motsetning til hva han antok, var teksten fattet i korthet uten alle detaljene. Det var tross alt jobben hennes.

«Nei.» Det enkle ordet gjenlød i slottet, og så gikk han. Den brede ryggtavlen fascinerte henne idet han gikk ut av døren og forsvant, og tok med seg alle håp og fantasier Lucinda hadde skapt rundt Evie Skartos’ drømmebryllup.

Han kledde av seg med grasiøse bevegelser, som om hvert plagg han fjernet, også befridde ham fra dagens arbeid. Møtene han hadde vært igjennom, den ærbødige sympatien han mottok, nysgjerrigheten, vaktsomheten, og spekulasjonen. Trodde de at han ikke hørte hviskingen?

Han sto naken på badet, blikket ble trukket mot det store helfigurs speilet. Han betraktet seg selv, langsomt. Først hadde han hatet arrene. De startet på venstre side nede på magen og fortsatte opp over hoften, hvor de spredde seg under armen, til både brystmuskelen og ryggen. Deretter fortsatte de opp til nakken og endte nederst på halsen. Han hadde hatet dem fordi de var en konstant påminnelse, og nå satte han pris på dem av samme grunn. Kroppen bar bevisene for hans synd, og det var han glad for.

Arrene lot ham aldri glemme. Som om han kunne glemme … Morens skrik var festet i sjelen og kunne aldri slettes … men arrene sørget for at han ofte tenkte på den natten. Flere ganger om dagen. Han gjenopplevde traumet, han spilte om igjen sin del i det, skylden han bar fordi han hadde vært en tåpelig, fordrukken idiot.

Han lot fingrene gli over arrene, og ut fra intet kom bildet av fingrene hennes i tankene. Kvinnen som hadde vågd å invadere hans private sfære, og gå inn i hjemmet hans som om han skyldte henne noe. Da hun holdt fram den fordømte permen, hadde han sett at hånden var delikat og blek, neglene korte og huden som porselen. Mens fingrene gled oppover arret, med velkjent nummen fornemmelse i huden, så han hendene hennes berøre ham, beføle arret, og de store, ravfargede øynene fulgte arret, leppene hennes … Han stønnet, fordi leppene hadde vært umulig å overse. Perfekte rosa puter, med bue øverst, som lett fant smilet, selv når han kjeftet på henne. Han ville stryke tommelen over dem, kjenne hvordan de delte seg ved berøringen, og den varme pusten hennes traff hans egen hud mot håndleddet. Han ville …

Men han fortjente ikke lenger slike gleder. Han hadde sverget å aldri hengi seg til dem igjen. Sølibat var en liten straff i forhold til forbrytelsen. Han hadde fratatt sine foreldre deres liv, og fortjente ikke å nyte sitt.

I seks år hadde han levd i selvpålagt avholdenhet. Han hadde ikke savnet sitt gamle liv eller luksusen det hadde rommet. Verken festene, alkoholen, kvinnene eller latteren. Han hadde kun savnet foreldrene, og det livet han så tåpelig hadde tatt som en selvfølge.

Da han tenkte på hvor bortskjemt han hadde vært, ville Thirio bli gutt igjen, en som kunne krølle seg til en ball og gråte i et hjørne, en gutt som kunne kravle opp på morens fang og få høre at alt ville bli bra. Men Thirio var ingen gutt, han visste at ingenting ville bli bra igjen. Det handlet kun om å eksistere, for Evies skyld, og aldri tillate seg selv å glemme grunnen til at han snudde ryggen til den forkastelige livsstilen.

Men han var fremdeles en mann.

Og i stand til å føle fristelser. Øynene gled ufrivillig mot vinduet. Bena fulgte blikket inntil han sto og så ned på henne mens hun betraktet slottet.

Han kunne ikke si at han foretrakk en viss type kvinner. Før eksplosjonen og brannen hadde Thirio bare visst at han likte alle kvinner. Men instinktivt visste han at denne kvinnen ikke var hans type. Å, hun var nydelig, med det mørkeblonde håret som fosset nedover skuldrene i elegante bølger, og øynene med farge som solvarm honning, lys, nesten perleaktig hud og en slank, delikat figur som han ikke kunne unngå å legge merke til. Til tross for tettsittende høyhalset genser og sorte bukser. Nydelig, men også ung, søt og skjør. Selv om han hadde bjeffet til henne for å få henne til helvete ut av huset, følte han en merkelig trang til å beskytte henne.

Idiotisk.

Thirio var ingens beskytter. Og hun var teknisk sett en forbryter. Det å bare gå inn var ansett som ulovlig, var det ikke?

Idet han så på henne, stanset hun, snudde seg og så på slottet, og den sene ettermiddagssolen møtte ansiktet hennes så hun nesten forsvant i skinnet, som en eventyrprinsesse. Øynene gled over murene, hun så tankefull ut.

Han flyttet seg ikke. Ble stående som en antikk statue, og likevel gled øynene hennes til vinduet, til ham. Det var umulig å vite hvor mye hun så. Tross alt var disse vinduene gamle og ujevne, og skogen ville gjenspeile seg i dem. Likevel ble blikket liggende. Han ble stående, med sin sønderrevne, ødelagte kropp trassig på utstilling, som om han utfordret henne til å se ham med like storøyd blikk som i biblioteket.

Christos, hun var nydelig.

Tanken ga ekko i hjernen like skarpt som et piskeslag, og sekundet senere slo lynet ned – ikke i ham, selv om han kjente det også, men i utkanten av skogen. Det skar skarpt gjennom de mørke skyene som et knivblad.

Stormen kom mye raskere enn værmeldingen hadde sagt.

Han bannet mumlende, snudde seg vekk fra vinduet og grep buksene med leppene stramt sammenknepet. Hun kunne ikke kjøre ned fra fjellene under slike forhold. Veien var farlig for alle, men for noen som ikke var kjent med terrenget, var det å be om en ulykke. Thirio hadde hatt nok av ulykker for resten av livet.

Motoren startet som en malende katt, så Lucinda lukket øynene og mumlet en takknemlig liten bønn. Nederlaget brant i kinnene hennes. Det hadde vært ille nok å invadere hans private område, men å stirre på hans halvnakne – sannsynligvis helnakne – kropp? Utilgivelig!

Hun satte bilen i gir, ivrig etter å stikke av. Et kjapt gløtt i bakspeilet, og Lucinda skulle til å kjøre da en bevegelse fanget blikket hennes.

Thirio.

Halvt påkledd, likevel var det brystkassen som tiltrakk hennes oppmerksomhet. Altfor mye. Hun stirret på kroppen, så skulpturert og sterk, som bronse, og et tydelig arr på den ene siden. Hjertet slo tungt mot ribbena, gjorde det nesten umulig å puste.

Han kom mot henne med raske steg, med like mye torden i ansiktet som skyene hadde.

Hun tvang hodet til å fungere og åpnet vinduet. «Ja?»

«Du kan ikke dra. Stormen er straks over oss.» Som om naturen ville understreke poenget hans, skar enda et skarpt lyn og delte himmelen i to, fulgt av et skarpt tordenskrall. «Du vil ikke klare deg ned fra fjellet.»

Lucinda så mot portene som ledet til slottet, og bak dem lå den smale veien. Selv i solskinn om morgenen hadde turen vært strabasiøs. Hun så ikke for seg å stå på ski ned til sivilisasjonen.

Hun snudde seg for å se på ham, men det var en tabbe, for brystkassen hans var i øyehøyde, og hun ønsket å drukne i detaljene hun så, historien bak arret, de veldefinerte musklene.

«Så hva foreslår du?» spurte hun forsiktig.

«Du må tilbringe natten her.» Ordene ble uttalt med misnøye.

«Tilbringe natten her, med deg», gjentok hun andpusten.

«Ikke med meg, nei. I mitt hjem, ja.»

«Jeg er sikker på at det går greit å kjøre.»

«Tror du? Så sett i gang.» Han tok et steg bakover, uten å slippe ansiktet hennes med blikket. Lucinda følte det som en berøring.

Det begynte å regne. Iskaldt og hardt. Lucinda skalv.

«Du … har rett», samtykket hun. «Er du sikker på at det ikke er til bry?»

«Det sa jeg ikke.»

Tonen hans fikk henne til å rykke til. Han var virkelig den mest ubehagelige mannen hun noensinne hadde møtt, til tross for fysikken.

«Kanskje stormen går fort over.»

«Til i morgen, kanskje.»

«Kanskje?»

«Hvem vet.»

Tanken på å være innesperret i dette fantastiske slottet med denne mannen særlig mer enn en natt … Forventningen summet i årene.

«Kan vi nå gå inn før jeg fryser i hjel?»

Hun nikket, lukket bilvinduet og slo av motoren. Det ga henne noen verdifulle sekunder til å ta seg sammen. Som den evige optimist skjønte hun at en natt med Thirio Skartos i det minste ga henne sjansen til å få ham til å lytte til forslaget. Hun hadde jobbet så hardt med det, og var sikker på at hvis han hørte hva hun hadde planlagt, ville han hyre henne.

Da ville hun endelig bli i stand til å berge farens firma til hans ære, ta plassen som arving og gjenoppbygge prestisjen til firmaet som hver dag vansmektet under stemorens styre.

Evie Skartos’ bryllup var nøkkelen til alt.

Lucinda ble fylt av målrettet innbitthet. Men det var hardt å ignorere den skjelvende fornemmelsen da hun gikk ut av bilen og ble stående femten centimeter unna sin uvillige vert.

«Har du en bag?» Han kunne ikke høres mindre imøtekommende ut, så omtanken i spørsmålet overrasket henne. Var han ikke så ille likevel?

«Nei, den står på hotellet», sa hun med beklagelse.

Han gikk tilbake til slottet og holdt døren opp for henne. Hun stirret på den i flere sekunder, halsen var knusktørr. Så gikk hun inn i hallen, og strøk nesten borti ham idet hun gikk forbi. Han var varm. De hadde ikke berørt hverandre, og likevel kunne hun kjenne det. Huden hennes flammet hett i respons.

«Takk», greide hun å mumle, før hun angret høfligheten da hun så hvordan ansiktet hans forandret seg idet han avviste takknemligheten.

«Følg meg.» Hun var ikke sikker på hvordan han greide å fylle to stavelser med så mye forakt. Han visste ikke at hun hadde livslang erfaring i å bli behandlet som dritt fra sin angivelige familie, så oppførselen hans berørte henne ikke.

Hun fulgte etter ham og så seg rundt i slottet. Stormen tilførte en hjemsøkt, eterisk eleganse til rommene; kandelaberne som var nydelige i fullt dagslys, var spektakulære i det dunkle, dystre lyset.

«Hvor lenge har du bodd her?»

Han bråstanset, men snudde seg ikke. Skuldrene var anspent. «Regel nummer en. Du er ikke min gjest. Du er ikke min venn. Jeg har ingen interesse av å småprate med deg.» Han snudde seg langsomt. «Og jeg har så visst ingen interesse av å besvare spørsmål. I tilfelle jeg ikke har gjort det helt klart, så er du her av en eneste årsak: Jeg vil ikke ha din død på min samvittighet.» Ordene ga gjenklang som stål. «Kjøkkenet er den veien.» Han viftet mot et par tunge dører til høyre. «Spis hva du vil. Bare …» Han tidde. Gransket henne og øyenbrynene rynket seg før han kom til seg selv. «Hold deg til helvete unna meg.»

*

Hun gjorde nøyaktig som han hadde befalt. I flere timer. Thirio hørte ikke en lyd fra sitt uønskede besøk. Men han visste at hun var der. Han kunne føle henne i slottet, sanse henne. Han visste at han ikke var alene, og å være ensom var alt han ønsket, spesielt etter denne dagen.

I tankene gjennomgikk han møtet han hadde ledet, fokuserte på detaljer, men ravfargede øyne dukket innimellom opp i hodet. Litt over åtte forlot han gjemmestedet på kontoret og begynte å vandre gjennom slottet. Han så ikke etter Lucinda, og likevel, da han fant henne i biblioteket, ble han glad. Bare for å vite hvor hun var, og overbevise seg selv om at hun ikke stakk nesen sin i saker hun ikke burde. Thirio anså privatlivet like verdifullt som ensomheten.

«Hallo.» Stemmen hennes var myk. Søt. Han ignorerte knuten i magen, følelsen som blafret gjennom ham med tanken på at det kanskje var mer ved denne myke lille kvinnen. Nysgjerrighet var normalt. Thirio møtte ikke mange folk. Han foretrakk til og med å snakke med Evie på telefonen eller WhatsApp, heller enn ansikt til ansikt. Han holdt ikke ut søsterens vennlighet, eller sympatien som gjorde henne myk i blikket.

«Har du spist?»

Hun rynket øyenbrynene over den harde tonen i stemmen. Bra, det var bedre enn å se på ham med sensuell grubling. «Jeg tok et eple.»

«Det er ikke middag.»

«Det går fint. Jeg pleier ikke å spise mye om kvelden uansett. Jeg er vanligvis for opptatt, så jeg spiser hurtigmat. Du trenger ikke bekymre deg for meg.»

«Det gjør jeg ikke», avviste han, men for fort. Ordene lød hule. Han sukket tungt. «Som jeg sa, jeg vil ikke ha din død på min samvittighet. Kom.» Han strente ut av rommet uten å se om hun fulgte etter. Det var lenge siden Thirio Skartos hadde vært ute blant folk, men han hadde fremdeles en oppfatning om at han alltid ville bli adlydt, alltid fulgt.

«Jeg tror ikke jeg dør av sult.» Stemmen hennes lød munter og gjorde noe rart med ham. Noe uvelkomment, fordi det føltes godt.

«Sannsynligvis ikke.» Så hvorfor gjorde han dette? Hvorfor ledet han henne til kjøkkenet, som om hun var en invitert gjest, heller enn en opportunistisk inntrenger?

Han skjøv dobbeltdørene opp, frustrert over den uvanlige oppførselen. Han antok at det var fordi det var nytt for ham å ha noen her. Og det faktum at hun var nydelig som en engel, hadde ingenting med det å gjøre? Og at begjæret ditt våkner til live for første gang på seks år? Han skar tenner, åpnet kjøleskapdøren og tok ut to ferdiglagde måltider.

«Lasagne duger?»

Hun rynket nesen. «Jeg …»

«Hva?»

Den brå avbrytelsen skremte henne. Hun fór sammen, og anger gnog i mellomgulvet hans. Han var bare harde kanter nå, ingenting mykt ved ham.

«Jeg er vegetarianer.» Ordene lød som en unnskyldning, og han følte seg enda verre. I himmelens navn! Han hadde glemt hvordan det var å ha mennesker rundt seg.

Han satte lasagnene tilbake, og tok ut to sopprisottoer.

«Ikke noe problem.» Han så ikke opp for å se reaksjonen hennes, og satte rettene inn i mikroen. «Drink?»

Hun ristet på hodet så det lange, mørkeblonde håret viftet rundt ansiktet.

Uavhengig av svaret hennes, plukket han en årgangshvitvin fra et spesialkjøleskap og skjenket to glass.

Hun så usikkert på ham. «Jeg beklager virkelig at jeg har ubeleilighet deg.»

Det hadde hun ikke. At hun var her, var en plage fordi han hatet folk. Alle folk. Hun personlig hadde ikke gjort noe for å forverre det.

«Hvorfor kom du hit?»

«Jeg sa det. Jeg ville snakke med deg om …»

«Min søsters bryllup. Jeg mener ikke det.» Han løftet vinglasset til leppene, nøt smaken før han satte glasset på benken. «Flyr du internasjonalt for å reklamere for hvert arrangement du ønsker å organisere?»

«Dette er ikke akkurat et hvilket som helst arrangement», sa hun og tok sitt eget glass. De fyldige leppene hennes presset seg mot glasset på en måte han ikke kunne ignorere, og den bleke halsen hennes beveget seg da hun svelget. Det strammet seg i underlivet, musklene lenger ned knyttet seg i forventning og av en trang som hadde vært fortrengt lenge.

«Jeg skjønner. Min søsters rykte er årsaken til at du er her.»

Hun nølte og betraktet ansiktet hans i flere sekunder, før hun fokuserte blikket på et punkt over skulderen hans. «Faktisk er søsteren din årsaken.»

«Kjenner du Evie?»

«Ikke personlig. Men det var noe hun sa i forlovelsesintervjuet som ga meg ønske om å organisere bryllupet hennes selv.»

«Ikke fordi hun gifter seg med en prins og budsjettet er grenseløst?» Han klarte ikke å dy seg fra å stikke litt, selvfølgelig ville den enorme pengesekken han ville betale til et suksessfullt arrangørfirma, ha noe å gjøre med Lucindas standhaftighet.

«Vel, det er selvfølgelig en del av det», sa hun enig. «Å ha en klient som ikke har noe tak på utgiftene. Men faktisk, nei. Det er ikke årsaken.»

«Så hvorfor?»

«Fordi jeg også er foreldreløs», sa hun, så mykt at han nesten ikke fikk tak i ordene. «Min mor døde da jeg var baby. Jeg kjente henne aldri. Faren min og jeg var veldig fortrolige, men jeg mistet ham da jeg var femten.» Hun svelget en gang til, og øynene hans gled til halsen hvor musklene beveget seg. «Da søsteren din snakket om foreldrene deres, og hvordan hun ønsket å føle at de var der på bryllupsdagen, da bare visste jeg at jeg var den rette for jobben, fordi jeg skjønner hvordan det føles. Hvordan det er å leve hver dag, fullstendig klar over at det er et stort sår i hjertet som aldri vil gro.» Hun løftet de slanke skuldrene, men Thirio så ikke lenger på henne. Det ringte i ørene av et altfor velkjent press, pusten gikk i korte, overfladiske hiv. Panikk. Han var på grensen til å få et panikkanfall. Og denne kvinnen kom til å se det. Han snudde seg hurtig vekk, stirret på mikroen, fokuserte på pusten. Inn, ut, inn, ut. Han lukket øynene, men der var foreldrene, morens smil og farens latter. Og stemmene deres. Skrikene fra moren like før lungene ble fylt av røyk og tok henne fra ham.

Alt på grunn av ham.

«Jeg vil vurdere forslaget ditt sammen med de andre.»

Stemmen løs overraskende normal. Timeuret plinget; han tømte risottoene i dype skåler og satte dem på benken midt i rommet, mellom dem.

«Eller vi kunne diskutere det nå. Vær så snill. Det vil ikke ta lang tid, jeg lover, du vil sette pris på det. Når du hører hva jeg har klekket ut, vil du bli overbevist om at dette passer perfekt.»

«Vanligvis anerkjenner jeg målrettethet», innrømmet han etter en tenkepause. «Men jeg er ikke i humør i kveld.»

«Du ser ikke ut som en type som planlegger bryllup. Hvorfor ba din søster deg om å stå ansvarlig?»

Det var et spørsmål han ikke følte for å svare på. «Husker du regel nummer en?» Han skjøv en bolle risotto mot henne.

Hun blunket forvirret, så overrasket at han ønsket å ta ordene tilbake. «Jeg er ikke din gjest», sa hun mykt. «Så det betyr at du ikke vil svare på spørsmålet?»

«Det er ikke noe spørsmål å besvare.» Nesevingene vibrerte. «Du er virkelig uvitende til å dukke opp uinvitert.»

«Hei!» Stemmen hennes lød som en reprimande, det var uventet. «Du startet dette.» Blikket hennes var bebreidende. Han gjorde seg hard overfor den åpenbare sjarmen hennes.

«Jeg syns jeg har rett til å stille deg spørsmål», svarte han og lukket munnen rundt en skje ris, uten å slippe blikket hennes.

«Du tar feil» Hun hevet hodet i forsvar. «Du har ingen rettigheter overfor meg. At jeg er her, betyr ikke at jeg må svare deg på noe, like lite som at du må svare på mine spørsmål.»

«Tror du ikke?»

«Nei.» Hun skjøv vekk risottoen. «Jeg har mistet appetitten.»

Han hevet et øyenbryn. «Sultestreik?»

Til tross for at hun åpenbart var irritert, skalv leppene før et lite smil slapp gjennom forsvaret hennes. Det kjentes som et deilig spark i magen. Fulgt av hylende alarmer i tankene. Han forsynte seg med litt mer risotto. «Svar på spørsmålet, så spiser jeg», parerte hun.

Han skjøv fatet nærmere henne, og la armene i kors.

«Jeg er god på detaljer … enten det er bryllup eller noe annet.» Og i dette øyeblikket merket han seg altfor mange detaljer ved kvinnen foran seg.

«Det er jeg også», sa hun. «Jeg har lagt mye arbeid i detaljene for bryllupet. Jeg vet hva hun ønsker.»

Selvtilliten hennes var forførende. «Og jeg vil vurdere planen din, som sagt.»

«Sammen med de andre?»

«Trodde du virkelig at det ville gi deg noen fordeler å dukke opp her ubedt?»

Rødmen flammet opp i kinnene, så de fikk samme farge som leppene. Han så fascinert på mens fargen spredde seg, lurte på om brystene ville få samme farge, og om knoppene ble matt rosa.

Underlivet hans strammet mot buksene, og han var glad for benkehøyden nå. Han var virkelig ute av trening hvis han ble hard bare av å se på en kvinne.

«Ja, faktisk.» Hun tok for seg av maten. «De fleste ville ha satt pris på at jeg bokstavelig talt gikk den ekstra mila.»

«Jeg ba ikke om å få tilsendt forslag på e-post bare for å bli ignorert. Jeg akter ikke å ansette noen som ikke respekterer mine ønsker. Når jeg spesifiserer noe, forventer jeg at ønsket blir overholdt.»

«Du mener adlydt», spøkte hun kjapt og nippet til vinen.

«Greit, adlydt. Hva er galt med det?»

«Hvor mange begivenheter organiserer du per år?»

Han så kaldt på henne. «Poenget ditt?»

«At du ikke aner hva du driver med.»

Han behersket trangen til å understreke at han alene hadde ansvar for flere lukrative bedrifter. «Jeg skjønner. Er det slik du vanligvis selger deg inn hos klienter?»

«Jeg smisker ikke med noen for å få oppdrag», svarte hun. «Jeg er ærlig. Det er en del av sjarmen.»

Han ville ikke dvele ved sjarmen, selv om visse deler av anatomien hans hadde andre formeninger.

«Du trenger noen ved roret som vet hva de gjør, og det er ikke deg.»

Han lo nesten av påstanden hennes, men det var så lenge siden at han hadde glemt hvordan. Han drakk heller vin.

«Hvor mange slike begivenheter arrangerer du hvert år da?»

Til å ha satt ham på plass for et øyeblikk siden, ble hun veldig spak.

«Hva? Har du svelget tungen?»

Kinnene ble rosa. Han presset hendene mot benkeplaten for å stanse den brå, uimotståelige trangen til å strekke seg etter henne og kjenne hvor varme kinnene ble. Hva om hun ikke fantes? Kanskje han skapte en fantasi for å distrahere seg selv fra sitt reelle mareritt. Sånn sett var hun perfekt.

«Jeg …»

Hun stirret ned på maten.

Mistanken ulmet i brystkassen hans. Lyst hadde sløvet sansene, men nå våknet instinktene. «Du skjuler noe.»

De honningfargede øynene flakket skyldbetynget. Hånden søkte opp mot halsgropen, fingrene fant et lite halskjede, en diamant på et sølvkjede. Fingrene skjøv smykket langs kjedet.

Han ventet.

«Teknisk sett gjør jeg ikke slike ting i det hele tatt.»

Han stirret overrumplet på henne. «Hvilke ting?»

«Slike ting.» Hun tok en real slurk vin før hun satte glasset ned og snurret det langsomt rundt med fingrene rundt stetten.

«Å dukke opp uinvitert i folks hjem?»

«Vel, det også.» Hun presset leppene hardt sammen. Lengselen rant gjennom ham som en tidevannsbølge. Han husket knapt hvordan det var å bli oppslukt av en kvinne, de myke formene og kurvene, å kjenne varmen hennes omslutte ham. Lysken knyttet seg så det gjorde vondt. Ansiktet røpte ingenting.

«Teknisk sett er jeg ikke bryllupsplanlegger.»

Blikket hans ble smalt. «Så hva er du?»

Det lå en bønn i blikket hennes, som nesten svekket ham. Men Thirio var ikke interessert i å være hennes reddende helt. Han nippet til vinen og ventet i stillhet.

«Jeg er administrativ assistent for et arrangementsfirma.» Ordene dryppet av bitterhet. Hun blunket, som for å klarne uønskede, mørke tanker. «Firmaet var min fars. Jeg vokste opp på kontoret, lærte bransjen av ham. Men da han døde …» Stemmen sviktet, hun så vekk. «Da tok stemoren min over.»

«Og hun ansatte deg til å gjøre det administrative.»

Hun nikket og presset leppene hardt sammen. Ga ham følelsen av at hun skjulte noe.

Han hadde ikke tålmodighet til løgner. «Jeg fortjener å vite sannheten.»

«Fordi jeg fornærmet deg ved å komme hit?»

«Fordi du driver lobbyvirksomhet for å koordinere min søsters bryllup. Hvis jeg skal ansette deg, trenger jeg å vite at jeg kan stole på deg.»

«Det kan du.» Blikket gjennomboret ham med intensitet. Hun betraktet ham som om hun evaluerte ham. Så løftet hun skuldrene i overgivelse. «Stemoren min ga meg administrative plikter fordi jeg er god til det. Jeg får kontoret til å gå på skinner. Men jeg er enda flinkere med folk. God til å lese dem, til å levere det de ønsker, jeg bryr meg genuint om klientene våre. Hun aner ikke hvor mye jeg gjør i kulissene, hvor mange begivenheter jeg har koordinert uten at hun har sett det. Jeg lover, jeg vil gi søsteren din det bryllupet hun aldri vågde å drømme om.»

Han stirret lenge på henne, blikket var hardt. Han lurte på om hun kunne føle luften sprake rundt dem. Var hun dyktig til å ignorere det? Han lurte også på om hun hadde kjæreste, elsker, ektemann? Hadde ikke Thirio sverget å nekte seg nytelse, alt som kunne gi ham lykke han ikke fortjente, ville han kanskje handlet ut fra følelsene som kokte innvendig. Han ville lent seg nærmere og latt pusten beføle øret hennes, latt kroppen berøre hennes lett. Han ville ha gjort det klart at han prøvde å inhalere hennes søte vaniljeduft, eller fantasert om å kaste henne over skulderen og bære henne til soverommet …

Men Thirio hadde nektet seg selv så mye så lenge. Til tross for at fristelse hadde oppsøkt hjemmet hans, hadde han ingen intensjoner om å bli svak nå.

«Vær så snill, Thirio. Jeg trenger dette.»

Til tross for de myke ordene, smalt betydningen i rommet som en piskesnert som søkte å kue ham. Navnet hans på leppene hennes var et afrodisiakum. Kontrollen kom tilbake.

Derfor slo han hardt tilbake, mens han fremdeles kunne.

«Min søsters bryllup er ikke noen veldedighet. Jeg gir deg ikke jobben bare fordi du bønnfaller meg.»

